ΚΑΝΟΝΙΣΜΟΣ (ΕΚ) αριθ. 284/94 ΤΗΣ ΕΠΙΤΡΟΠΗΣ της 8ης Φεβρουαρίου 1994 για την παροχή δυνατότητας σύναψης συμφωνητικών μακροπρόθεσης ιδιωτικής αποθεματοποίησης επιτραπέζιου οίνου, γλεύκους σταφυλών, συμπυκνωμένου γλεύκους σταφυλών και διορθωμένου συμπυκνωμένου γλεύκους σταφυλών για την περίοδο 1993/94

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Ισπανίας και της Πορτογαλίας, και ιδίως τα άρθρα 90 και 257,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1566/93 (2), και ιδίως το άρθρο 32 παράγραφος 5,

Εκτιμώντας:

ότι για την περίοδο 1993/94 προκύπτει ότι, για τους επιτραπέζιους οίνους, οι διαθέσιμες ποσότητες κατά την έναρξη της περιόδου υπερβαίνουν, κατά τέσσερις μήνες εκείνες που χρησιμοποιούνται κανονικά στη διάρκεια του έτους- ότι, ως εκ τούτου, πληρούνται οι όροι για την παροχή δυνατότητας σύναψης συμφωνητικών μακροπρόθεσης αποθεματοποίησης, σύμφωνα με το άρθρο 32 παράγραφος 4 του κανονισμού (ΕΟΚ) αριθ. 822/87-

ότι, από τα διαθέσιμα στοιχεία εμφαίνεται η παρουσία πλεονασμάτων για όλους τους τύπους επιτραπέζιων οίνων, καθώς και για τους επιτραπέζιους οίνους που βρίσκονται σε στενή οικονομική σχέση με αυτούς τους τύπους επιτραπέζιων οίνων- ότι είναι απαραίτητο να προβλεφθεί η δυνατότητα σύναψης μακροπρόθεσμων συμφωνητικών γι' αυτούς τους τύπους επιτραπέζιων οίνων- ότι είναι απαραίτητο, για τους ίδιους λόγους, να παρασχεθεί η δυνατότητα αυτή για τα γλεύκη σταφυλής, τα συμπυκνωμένα γλεύκη σταφυλής και τα διορθωμένα συμπυκνωμένα γλεύκη σταφυλής-

ότι, λόγω της καθυστερήσεως που επήλθε στη δημοσίευση του μέτρου στην Επίσημη Εφημερίδα των Ευρωπαϊκών Κοινοτήτων, πρέπει να επιτραπεί η χορήγηση της ενισχύσεως με αναδρομική ισχύ υπό ορισμένους όρους και να υπάρξει παρέκκλιση από την προθεσμία υπογραφής των συμβάσεων για να δυνηθούν οι αρμόδιες αρχές να λάβουν τα διοικητικά μέτρα και να διενεργήσουν τους αναγκαίους ελέγχους-

ότι η αγορά των γλευκών και των συμπυκνωμένων γλευκών για την παρασκευή χυμού σταφυλής αναπτύσσεται και, προκειμένου να ευνοηθεί η χρησιμοποίηση των προϊόντων της αμπέλου για χρήσεις άλλες εκτός από την οινοποίηση, πρέπει να επιτραπεί η διάθεση στο εμπόριο γλευκών και συμπυκνωμένων γλευκών για τα οποία έχουν συναφθεί συμβάσεις αποθεματοποιήσεως σύμφωνα με τον κανονισμό (ΕΟΚ) αριθ. 1059/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2192/93 (4), και προορίζονται για την παρασκευή χυμών σταφυλής, από τον πέμπτο μήνα της συμβάσεως με απλή δήλωση του παραγωγού στον οργανισμό παρεμβάσεως- ότι η ίδια δυνατότητα πρέπει να προβλεφθεί για να ευνοηθεί η εξαγωγή των προϊόντων αυτών-

ότι στην Ισπανία και στην Πορτογαλία υφίσταται μια παραγωγή οίνου η οποία έχει ιδιαίτερα χαρακτηριστικά-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Παρέχεται η δυνατότητα σύναψης συμφωνητικών μακροπρόθεσμης ιδιωτικής αποθεματοποίησης, σύμφωνα με τις διατάξεις του κανονισμού (ΕΟΚ) αριθ. 1059/83 κατά την περίοδο από τις 22 Δεκεμβρίου 1993 έως τις 15 Φεβρουαρίου 1994, για:

- τους επιτραπέζιους οίνους, εφόσον πληρούν τους όρους που καθορίζονται στο άρθρο 6 παράγραφος 3 του εν λόγω κανονισμού,

- το γλεύκος σταφυλών, το συμπυκνωμένο γλεύκος σταφυλών, και το διορθωμένο συμπυκνωμένο γλεύκος σταφυλών.

Άρθρο 2

Οι ελάχιστοι ποιοτικοί όροι που πρέπει να πληρούν οι επιτραπέζιοι οίνοι που είναι δυνατό να αποτελέσουν αντικείμενο συμφωνητικού αποθεματοποιήσεως, καθορίζονται στο παράρτημα.

Άρθρο 3

1. Οι παραγωγοί που επιθυμούν να συνάψουν συμφωνητικό μακροπρόθεσμης αποθεματοποίησης για επιτραπέζιους οίνους, μέσα στα όρια που προβλέπονται στο άρθρο 5 παράγραφος 1 πρώτο εδάφιο του κανονισμού (ΕΟΚ) αριθ. 1059/83, ανακοινώνουν στον οργανισμό παρέμβασης, κατά την υποβολή της αίτησης για σύναψη συμφωνητικού, τη συνολική ποσότητα επιτραπέζιου οίνου που έχουν παραγάγει κατά την τρέχουσα περίοδο εμπορίας.

Για το σκοπό αυτό, ο παραγωγός προσκομίζει αντίγραφο της ή των δηλώσεων παραγωγής που έχουν συνταχθεί σύμφωνα με το άρθρο 2 του κανονισμού (ΕΟΚ) αριθ. 3929/87 της Επιτροπής (5).

2. Η σύμβαση εκλαμβάνεται ως συναφθείσα πριν από την έναρξη ισχύος του παρόντος κανονισμού για να δυνηθεί να επωφεληθεί της αναδρομικής ενισχύσεως, όταν ο ενδιαφερόμενος παραγωγός αποδεικνύει και τούτο ικανοποιώντας την αρμόδια αρχή, ότι το προϊόν που αναφέρεται στη σύμβαση ήταν σε φυσικώς διαθέσιμο απόθεμα κατά την ημερομηνία που αναφέρεται στην αίτηση.

Ο αρμόδιος οργανισμός παρεμβάσεως συνάπτει τη σύμβαση το αργότερο στις 15 Μαρτίου 1994.

Άρθρο 4

1. Για την περίοδο 1993/94, οι παραγωγοί οι οποίοι δεν έχουν υποβάλει αίτηση προκαταβολής σε εφαρμογή του άρθρου 14 παράγραφος 2 του κανονισμού (ΕΟΚ) αριθ. 1059/83 μπορούν να προβούν στην εξαγωγή των γλευκών και των συμπυκνωμένων γλευκών σταφυλής ή στην διάθεσή τους στο εμπόριο για την παρασκευή χυμού σταφυλής, από την πρώτη ημέρα του πέμπτου μήνα της αποθεματοποιήσεως.

2. Στην περίπτωση αυτή, οι παραγωγοί ενημερώνουν τον οργανισμό παρεμβάσεως σύμφωνα με το άρθρο 1α του κανονισμού (ΕΟΚ) αριθ. 1059/83.

Ο οργανισμός παρεμβάσεως διασφαλίζει την τελική χρησιμοποίηση του προϊόντος για τους σκοπούς που έχουν δηλωθεί.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 22 Δεκεμβρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Φεβρουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 154 της 25. 6. 1993, σ. 39.

(3) ΕΕ αριθ. L 116 της 30. 4. 1983, σ. 77.

(4) ΕΕ αριθ. L 196 της 5. 8. 1993, σ. 19.

(5) ΕΕ αριθ. L 369 της 29. 12. 1987, σ. 59.

ΠΑΡΑΡΤΗΜΑ

ΕΛΑΧΙΣΤΕΣ ΠΟΙΟΤΙΚΕΣ ΠΡΟΫΠΟΘΕΣΕΙΣ ΠΟΥ ΑΠΑΙΤΟΥΝΤΑΙ ΓΙΑ ΤΟΥΣ ΕΠΙΤΡΑΠΕΖΙΟΥΣ ΟΙΝΟΥΣ Ι. Λευκοί οίνοι α) Ελάχιστος κτηθείς αλκοολικός τίτλος: 10,5 % vol

β) Ελάχιστη ολική οξύτητα (εκφρασμένη σε τρυγικό οξύ): 5 γραμμάρια ανά λίτρο και 4 γραμμάρια ανά λίτρο για τους επιτραπέζιους οίνους που παράγονται στην Ισπανία και στην Πορτογαλία

γ) Μέγιστη πτητική οξύτητα: 9 χιλιοστοϊσοδύναμα ανά λίτρο

δ) Μέγιστη περιεκτικότητα σε θειώδη ανυδρίτη: 155 χιλιοστόγραμμα ανά λίτρο

ΙΙ. Ερυθροί οίνοι α) Ελάχιστος κτηθείς αλκοολικός τίτλος: 10,5 % vol

β) Ελάχιστη ολική οξύτητα (εκφρασμένη σε τρυγικό οξύ): 5 γραμμάρια ανά λίτρο και 4 γραμμάρια ανά λίτρο για τους επιτραπέζιους οίνους που παράγονται στην Ισπανία και στην Πορτογαλία

γ) Μέγιστη πτητική οξύτητα: 11 χιλιοστοϊσοδύναμα ανά λίτρο

δ) Μέγιστη περιεκτικότητα σε θειώδη ανυδρίτη: 115 χιλιοστόγραμμα ανά λίτρο

Οι ερυθρωποί οίνοι πρέπει να ανταποκρίνονται στις προϋποθέσεις που προβλέπονται για τους ερυθρούς οίνους, εκτός από ό,τι αφορά το θειώδη ανυδρίτη, του οποίου η μέγιστη περιεκτικότητα είναι εκείνη που καθορίζεται για τους λευκούς οίνους.

Εντούτοις, οι επιτραπέζιοι οίνοι των τύπων R III, A II και A III δεν υπόκεινται στις προϋποθέσεις που αναφέρονται στα στοιχεία α) και δ).